JKW-KABAB-02-KHA-029-wylie
@#/__/'od gsal phyag rgya chen po'i lam gyi rim pa dang 'brel ba'i rdo rje'i thol glu nges don grub pa zhes bya ba//__a ho/__rang grol gnyug ma'i ye shes ni/__/dri med sems kyi rdo rje ste/__/don dam 'gogs bden chen po'i zhal/__/yongs grub bla mar phyag bgyi'o/__/sbyang gzhi rang bzhin 'od gsal ba'i/__/sbyang bya glo bur 'khrul pa'i dri/__/sbyong byed rdo rje'i rnal 'byor gyis/__/sbyangs 'bras lhan skyes mngon du 'gyur/__/de slad de yi lam gyi rim/__/skal bzang tshe gcig grol 'dod pa'i/__/dbang rnon rnams kyi bgo skal du/__/mdor bsdus gang shar glu ru len/__/thogs mar mtshan nyid kun ldan pa'i/__/rdo rje'i slob dpon mnyes byas te/__/zab mo'i man ngag legs thob nas/__/blo sbyong rim pa 'di ltar brtag__/dal ba brgyad dang 'byor pa bcus/__/brgyan pa'i mi lus rin chen gang*/__/dpe grangs rgyu dang ngo bo yis/__/rnyed dka' rnyed pa 'bras bur bcas/__/de lta na yang brtan g.yo'i dngos/__/cis kyang mi rtag 'jig pa'i phyir/__/nam 'ch-i cha med 'chi ba'i tshe/__/dam chos ma gtogs skyabs gzhan med/__/shi nas dkar nag las nyid kyi/__/rjes su nges par 'brangs ba las/__/bde ba dang ni sdug bsngal gyi/__/'bras bu mi bslu so sor smin/__/tshul des 'khor ba'i gnas rigs ni/__/gang du skyes kyang 'du byed dang*/__/'gyur dang sdug bsngal sdug bsngal las/__/'da' ba med par nges rnyed bya/__/des ni don med bgyi ba dang*/__/le lo dkar min 'jug pa'i las/__/srid pa'i gnas las blo ldog phyir/__/rgyud dang 'dres par nyams su blang*/__/de nas da lta'i ma gyur 'gro/__/thams cad byang chub mchog thob phyir/__/bla ma dkon mchog rnam gsum po/__/mi phyed gtan gyi skyabs su bzung*/__/gzhan phyir rdzogs byang 'dod pa'i blos/__/smon dang 'jug pa'i byang chub sems/__/yang dag nyid du blangs nas kyang*/__/rtag tu bslab la gnas par bya/__/rtogs pa'i yon tan skye ba'i gegs/__/sdig sgrib rgyur bcas sbyang bya'i phyir/__/stobs bzhi'i gnad dang ldan pa yis/__/rdo rje sems dpa'i bsgom bzlas 'bad/__/mthun rkyen bsod nams ye shes kyi/__/tshogs gnyis myur du bzlums pa'i slad/__/phyi nang gsang ba'i maN+Dal gyi/__/mchod pa'i sprin phung rgya cher spro/__/khyad par byin rlabs 'pho ba'i dbang*/__/thob pa'i skad cig de nyid la/__/mngon sum gnyug ma'i don mthong phyir/__/bla ma'i rnal 'byor gnad du bsnun/__/mdor na 'dir snang zhen pa ldog__/mos gus dran dang shes bzhin dang*/__/bcos min snying rjes rgyud brlan pas/__/tshe gcig don gyi btsan sa zin/__/rdo rje'i thol glu ye shes grub pa las/__sngon du 'gro ba'i lam gyi rim pa rnam par phye ba'i tshoms te dang po'o/__/de ltar thun mong thun min gyi/__/sbyor ba'i chos kyi rim pa la/__/nyams myong brtan por skyes pa yis/__/dngos gzhi'i lam 'dir 'jug par bya/__/thog mar gnas lugs gcig nyid kyi/__/don la rjes su dpag pa'i tshe/__/blo dang dbang po'i ngo skal las/__/rang sde'i grub mtha' rnam bzhir dbye/__/'on kyang bye mdo sems gsum po/__/dngos por smra ba'i phyogs bslan nas/__/de kun rtse mor gyur pa ni/__/dbu ma nyid du 'jog par mdzad/__/de la'ang gnas skabs nges don dang*/__/mthar thug nges don gyis dbye bas/__/rang stong gzhan stong smra ba yi/__/shing lta'i lam srol rnam gnyis byung*/__/phyi ma 'khor lo tha ma yi/__/mdo sde las kyang rab gsal zhing*/__/sa bcu'i dbang phyug ma pham pas/__/rdo rje'i tshig gis legs par bsdus/__/de yang kun rdzob chos rnams kun/__/rang gi ngo bos stong pa dang*/__/don dam bde gshegs snying po ni/__/nyon mongs gzhan gyis stong zhes gsungs/__/ngo bo rtag brtan 'gyur med phyir/__/rang bzhin gnas pa'i rigs zhes bya/__/sems can khams la lhun grub tu/__/dbul po'i khyim gyi gter bzhin bzhugs/__/de lta na yang gnyis 'dzin mthus/__/kun gzhi yid shes tshogs drug dang*/__/nyon mongs yid kyi rgyu 'bras las/__/srid pa'i 'khor lo rtag tu 'phyan/__/lam dus tshogs gnyis mthus sbyangs pas/__/rgyas 'gyur rigs kyis glo bur gyi/__/dri ma bsal te yon tan tshogs/__/'bras bu'i shing bzhin gong du 'phel/__/mthar thug dag pa gnyis ldan gyi/__/chos nyid 'dus ma byas pa yi/__/sbyang gzhi mngon du gyur pa'i phyir/__/gzhi 'bras rnam dbyer med pa'o/__/'di ni sngags kyi sde snod du'ang*/__/rgyu yi rgyu dang dag pa'i bdag__/sems kyi rdo rje 'od gsal sems/__/rnam pa kun gyi mchog ldan sogs/__/rdo rje'i ming gis rab phye zhing*/__/khyad par nges don phyag rgya che/__/khams gsum kun la rgyas gdab pa/__/bla na med pa'i ye shes ni/__/'di kho na las 'da' ba med/__/de ltar rtogs pa'i skal bzang des/__/bsgom pa'i rim par 'jug pa ni/__/shin tu dben zhing nyams dga'i gnas/__/'du 'dzi'i g.yeng ba dang bral bar/__/bsam gtan tsher ma ring spangs nas/__/zhi lhag zung 'brel nyams blangs te/__/dang po bde ba'i stan nyid la/__/lus gnad rnam snang chos bdun dang*/__/sems gnad 'das pa'i rjes mi 'brangs/__/ma 'ongs 'khrul pa'i sngun mi bsu/__/da lta'i rtog pa ci shar yang*/__/thad kar bzo med lhan ner 'jog__/skabs su shing bu rde'u dang*/__/khyad par thub pa'i dbang po'i skur/__/dmigs pa nye bar gtad nas ni/__/de rgyun rnam par g.yeng mi bya/__/gzhan yang bum can sbyor ba dang*/__/rdor bzlas thig le phra mo dang*/__/stong chen rim sdud bsam gtan sogs/__/ji ltar 'os pa'i sems 'dzin bsten/__/gang tshe byings na spyi bor dang*/__/rgod na lte 'og thig le la/__/dmigs pa gtod sogs thabs mkhas dang*/__/ma bcos rang grol ngang du bzhag__/de ltar 'bad pas 'jug pa la/__/dang po rnam rtog g.yo ba yis/__/mnyam bzhag ngang du mi gnas pa/__/ri gzar 'bab chu lta bu 'byung*/__/de nas chu bo dal 'bab ltar/__/ltag pa res 'phro res zin pas/__/tha ma rgya mtsho chen po ltar/__/g.yo med nyid du rtse gcig gnas/__/gzhan du g.yo thob goms brtan dang*/__/mthar phyin nyams lngar bshad pa yang*/__/don du smos ma thag pa yi/__/nyams kyi rim par 'du ba'o/__/mdor na yul dang yul can gyi/__/snang ba gsal la 'dzin med dang*/__/lhan ner gnas shing lus dang sems/__/shin tu sbyangs pa'i bde bas tshim/__/de tshe zag par bcas pa yi/__/mngon shes rdzu 'phrul sna tshogs 'byung*/__/nyon mongs zhen pa shugs kyis chung*/__/'di dag goms pa'i rtags su bshad/__/gnyis pa chos rnams rab 'byed pa'i/__/sgom byung shes rab zab mo yis/__/snga ma bas lhag ngo bo nyid/__/mngon sum nyid du mthong ba ste/__/'di ltar phyi rol snang ba kun/__/bden med sgyu ma rmi lam bzhin/__/de yang sems kyi rnam 'phrul du/__/legs par brtags pas gzung yul 'jig__/nang gi sems kyang skye 'gags dang*/__/'gro 'ong gnas pa'i mtshan ma stong*/__/bsam gyis mi khyab chen po ste/__/'dzin pa'i rang gzugs nges par spangs/__/de ltar gzung 'dzin bral ba yi/__/'gyur med rig stong phyag rgya che/__/'khor dang 'das pa'i dus kun tu/__/spang thob med par lhun gyis grub/__/mthar thug glo bur sgrib pa'i rgyun/__/rdo rje lta bu'i ting 'dzin gyis/__/bcom las gdod ma'i de kho na/__/rang rig gnyug ma'i ngo bor grol/__/gzhan du 'di la rig pa dang*/__/snga mar rkang pa'i sgras bstan te/__/rten dang brten pa'i tshul nyid kyis/__/thar pa'i grong du dkri phyir ro/__/gsum pa zhi gnas goms pa las/__/lhag mthong shes rab skyes pa'i tshe/__/de nyid bsam gtan ngo bo ru/__/rdzogs pas zung du 'jug pa yin/__/de slad bsal bzhag spang blang dang*/__/dgag sgrub re dogs las 'das pa'i/__/tha mal shes pa rjen pa'i ngang/__/ma yengs dran pa'i rang rtsal skyongs/__/mdor na mnyam par bzhag pa'i skabs/__/zhi lhag zung 'brel rnal 'byor dang*/__/rjes thob snang cha thams cad kun/__/rten 'byung sgyu ma'i tshul du blta/__/de ltar ma rtogs 'gro ba la/__/bzod med snying rjes rgyud brlan cing*/__/gang gi ngo bo stong pa ru/__/rtogs pas don gnyis lhun gyis grub/__/rjes su bsags dang yod pa yi/__/rnam par dkar ba'i tshogs gnyis rgyun/__/'khor gsum yang dag chen po'i ngang*/__/'gro kun tshogs gnyis rgyu ru bsngo/__gegs sel bogs 'don bla ma la/__/snying nas gsol gdab dbang bzhi blang*/__/gang shar rang ngor 'jog pa dang*/__/thabs shes zung 'brel dge chos sdud/__/mthar gyis dran 'dzin rtsol ba dang*/__/mnyam gzhag rjes thob so mtshams zhig__/gnyis snang phra mo bcas pa yang*/__/spangs pas gzod ma'i sa la reg__/de tshe ngo bo rang bzhin dang*/__/thugs rje dbyer mi phyed pa yi/__/lhan skyes sku bzhi mngon gyur pa/__/bral smin las 'das 'bras bu'o/__/rdo rje'i thol glu nges don grub pa las/__dngos gzhi'i lam gyi rim pa rnam par phye ba'i tshoms te gnyis pa'o/__/slar yang de las 'phros pa yi/__/tshig 'ga' snying por dril te brjod/__/gang dag bla na med pa yi/__/spyod yul zab mo 'di rtogs nas/__/mtha' bral bden pa'i mchog brnyes phyir/__/nges don dbu ma chen po ste/__/dang po lhan cig skyes pa la/__/phyis nas sbyor bar byed pa'i phyir/__/lhan cig skyes sbyaur zhes su brjod/__/'khor 'das lam gsum chos rnams kun/__/rim dang gcig car bral ba ru/__/gnyug ma'i dbyings su rdzogs pa'i phyir/__/rang bzhin rdzogs pa chen po yin/__/rtog tshogs shar grol dus mnyam dbyings/__/nye bar zhi bas zhi byed la/__/gzung 'dzin thad kar gcod pa'i phyir/__/gcod yul zhes su sgrogs par mdzad/__/mdor na zab dang rgya che'i chos/__/mtha' dag dngos dang rgyud nyid nas/__/sbrang rtsi'i ro dang khong sbubs bzhin/__/dam pa'i chos 'dir gzhol zhing 'bab/__/khyad par dus gsum rgyal ba'i yum/__/shes rab pha rol phyin ma zhes/__/grags pa chos kyi 'byung gnas kyang*/__/phyag rgya 'di las mi gzhan no/__/las chos dam tshig sngon song bas/__/sgrub pa rim 'jug tsam zhig ste/__/dbang rnon gcig car rigs can gyis/__/skad cig gcig gis mthong zhing grol/__/rlung dang phyag rgya'i byed las las/__/byung ba'i gsal bde'i lta ba dang*/__/blo dang lhan cig gnas pa'i phyir/__/grol ba nyid dang kha thag ring*/__/de phyir gcig shes kun grol gyi/__/lta ba'i rim pa 'di rtogs nas/__/bsgom pa'i lam la 'jug pa yang*/__/'bras bu'i nyams len mthar thug ste/__/dbang bskur kun gyi de kho na/__/rdo rje ye shes 'pho ba yi/__/dpe dang gtan tshigs tsam min par/__/rgyu rgyud gnas lugs mngon sum bstan/__/lam rgyud gang gis rgyas 'debs pa/__/zab mo'i bla ma'i rnal 'byor ni/__/kun brtags tsam min yongs grub pa'i/__/bskyed pa'i rim pa'i mchog yin te/__/mi shigs nA dar son pa yi/__/zung 'jug bzlas pa rgyun chad med/__/'od gsal lhan cig skyes pa'i dngos/__/rdzogs rim kun gyi rtse mor shar/__/rdo rje lus kyi byed pa ni/__/gnyis med ye shes nyid du bcings/__/'byung lnga'i rlung sems rgyur bcas pa/__/'gro 'ong med pa'i dbyings su thim/__/'pho chags bral ba'i bde chen rol/__/mtshan ma'i thig le rab zos pas/__/snang sems nyams myong kun 'char zhing*/__/mthar thug dbu mar mchog 'grub bo/__/gzhan yang sngags kyi 'dul ba ni/__/'du shes 'dod chags bral ba la/__/ye srung chen por rdzogs pas na/__/sdom dang sdom min yongs su spangs/__/snang sems gnyis kyis bsdus pa'i chos/__/ro mnyam chen por brdal ba'i phyir/__/nye rgyu'i spyod pa'i mthar thug gis/__/gzung 'dzin 'khrul pa'i phyogs las rgyal/__/shes dang shes bya snyoms 'jug pa/__/mchog tu mi 'gyur tshogs rdzogs pas/__/lhan skyes sgrib bral 'bras bu'i rgyud/__/tshe 'di nyid la mngon du byed/__/de bzhin phar phyin theg pa dang*/__/rjes mthun sa lam rdzogs pa'-i tshul/__/re zhig thun min bzhed pa'i snying*/__/rnal 'byor bzhi yi rim pa'ang*/__/rtse gcig 'jig rten tshogs lam ste/__/thog mar chung ngu'i gnas skabs su/__/ngo bo mi rtog par gnas shing*/__/'bring por de nyid brtan pa dang*/__/mthar phyin nyin mtshan khor yug 'byung*/__/'di la bde gsal stong nyid dang*/__/g.yo med gnas pa mnyam bzhag dang*/__/gcig shos rjes thob nyid yin phyir/__/'du 'dzi spangs pa'i brtson 'grus kyis/__/zhen pa med par nyams blangs pas/__/zag bcas mngon shes sogs kyang 'grub/__/de nas sngar gyi nyams zhig pas/__/rang sems skye 'gags bral ba dang*/__/bzang zhen 'ching ba rnam spangs pa'i/__/spros bral chung ngu 'bring po'i mthus/__/ngo bo'i bzhugs tshul ji lta ba'i/__/nyams myong rnal mar sbyor ba'i lam/__/mthar phyin phyi rol snang cha kun/__/sems kyi rol par shes pa dang*/__/de yang blo 'das lhun grub tu/__/rtogs pas chos nyid bden pa mthong*/__/dus 'dir dran pas zin tsam nas/__/rtsol bral mnyam bzhag dbang bsgyur zh-ing*/__/de las ldog tshe 'khrul bcas pa'i/__/rjes thob yin phyir dran 'dzin gces/__/mthong zin yid byed las 'das pas/__/goms par bya ba sgom pa'i lam/__/chung ngur 'khor dang 'das pa'i chos/__/snang stong ro mnyam gcig du rtaugs/__/'bring por sna tshogs gzung 'dzin yul/__/sems nyid kho na'i rang rtsal du/__/shes pas stong nyid rgyu 'bras su/__/shar nas sgro skur rang ngor zhig__/chen por snang srid skye med dbyings/__/zhi bas gnyis snang phra mo'ang spangs/__/yul can gnyug ma'i ye shes dang*/__/yul snang lung ma bstan pa la/__/mnyam rjes tha dad gdags pa ste/__/don du blos byas 'jur dran dang*/__/tha mal 'khrul pas ma bslad pa'i/__/yengs med 'dzin med rnal 'byor mchog__/go yul tsam min nyams su myong*/__/mthar thug bzhag bya 'jog byed kyi/__/spros pa ma lus rgyun chad nas/__/mnyam rjes res 'jog spangs pa yi/__/sgom med chung ngur rjes thob kyi/__/sgyu ma'i gzugs brnyan spangs pa ste/__/'bring por rjes shes bag nyal gyi/__/gnyis snang shin tu phra ba nyid/__/rdo rje lta bu'i ting 'dzin gyis/__/bcom pa'i skad cig de nyid la/__/chen por slob lam las 'das pa'i/__/thams cad mkhyen pa'i ye shes thob/__/mdor na nyams snang rtse gcig brtan/__/rnam rtog spros bral chos skur shar/__/snang ba sgom du ro gcig cing*/__/sgyu ma'i myong ba bral ba'o/__/'di ni rdo rje theg pa yi/__/'jug sgo dbang bzhi'i rtogs pa ste/__/des na kun nyon sa bon bcas/__/mtha' dag spangs pa'i nus par ldan/__/de lta'i nyams len gnas skabs su/__/gol shor nor sa'i gegs bsal te/__/dang po bde gsal mi rtog kyang*/__/nyams kyi 'char sgo tsam nyid phyir/__/zhen na 'dod gzugs gzugs med kyi/__/khams gsum dag tu 'ching bar byed/__/gnyis pa stong nyid gshis dang lam/__/rgyas 'debs gnyen por shor ba ste/__/de yang thams cad stong nyid phyir/__/rgyu 'bras grub pa med snyam dang*/__/ji tsam go yang rang rgyud la/__/nyams myong bral ba dang po'o/__/sku gsum lhan skyes ma shes par/__/'bras bu gzhan na re ba dang*/__/ma bcos gnyug ma las gzhan pa'i/__/blo byas 'dzin rtsol gnyis par bshad/__/thabs shes dbyer med ma rtogs par/__/thabs la stong pas rgyas 'debs dang*/__/gang shar snang ba lam khyer la/__/re dogs blang dor gsum pa ste/__/rtog tshogs gzod nas rang grol kyang*/__/gnyen po'i ye shes brten pa dang*/__sems byung 'jug pa stong 'dzin gyis/__/ched du dgag pa bzhi par 'dod/__/gsum pa tshogs drug dgag pa dang*/__/gsal cha med pa'i mi rtog pa/__/lung ma bstan du bying ba sogs/__/zhi gnas rtse gcig shar bar rlom/__/rtog ge kho na'i thal 'gyur ro/__/yid dpyod bcos ma'i chos nyid dang*/__/dran pas ma zin 'khrul pa la/__/lhag mthong ye shes nyid do lo/__/zung 'jug gnas la rmongs pa'am/__/zhi gnas tsam dang ma bral bzhin/__/rtog cing dpyod par smra ba sogs/__/thams cad 'khrul pa'i phyogs su lhung*/__/de phyir rtogs pa mchog ldan pa'i/__/bshes gnyen dam par gus bsten nas/__/spros bral mngon sum mthong ba'i bar/__/rim pa bzhin du rjes su slobs/__/gzhan yang nyams len bogs 'don cing*/__/dge sbyor srang du gzhug pa'i phyir/__/dus kyi gnas skabs dang bstun pa'i/__/rnal 'byor rnam pa drug yin te/__/tho rangs ye shes gsal 'debs phyir/__/gnyid las sad pa'i de ma thag__/stong nyid snying rje zung 'jug pas/__/gzhan phyir dge ba'i spyod pa brtsams/__/nyin par snang ba gang shar kun/__/rmi lam sgyu mar rgyas gdab ste/__/rang bzhin med par bsgom pa yis/__/bden 'dzin 'jig cing bar do 'byongs/__/nang nub bza' btung 'dod yon kun/__/zhen med stong par lam khyer ram/__/phung khams dkyil 'khor mchod pa'i phyir/__/rol pas mi 'ching tshogs chen rdzogs/__/srod la dbang po gzhi bsdu'i phyir/__/nyin par tshul min yid byed kyi/__/rjes su mi 'brengs rang ngo blta/__/mtshan mo rnal 'byor srad du 'dzud/__/nam gung shes bya bum gzhug gis/__/snying dbus khyab bdag bla ma bsgom/__/gsol gdab spros bral ngang du bzhag__/'od gsal ma bu 'dres par byed/__/nam zhig 'chi ba'i dus bab tshe/__/ye shes zang thal rnal 'byor ni/__/dngos po kun la chags zhen bcad/__/nyes ltung bshags shing snying nas bsdom/__/dge tshogs rjes su yi rang blaus/__/bla med byang chub rgyu ru bsngau/__/phung khams zag med bdud rtsi yis/__/mchod sbyin mgron rnams tshim byas te/__/'di ltar thog mar ma skyes phyir/__/tha mar gang du 'gags par 'gyur/__/de phyir skye 'ch-i bral ba yis/__/phyag rgya chen por mnyam bzhag pas/__/don gyi bsre 'pho lam du longs/__/mdor na 'chi ba'i rtog pa ni/__/ma bcos chos sku'i dbyings su grol/__/bar do snang stong ro mnyam du/__/rtogs pas longs spyod rdzogs skur shar/__/skye srid bla ma'i mos gus kyis/__/sprul pa'i sku ru dbugs 'byin phyir/__/dbang po'i rim pa rjes mthun pa'i/__/lam gyi rnal 'byor rdzogs pa'o/__/spyod pa gnas skabs rjes thob tu/__/sgyu ma lta bu'i dge chos sdud/__/gzhan du mnyam bzhag sems brtan na/__/de la gtso bor ston mi bya/__/ci phyir zag bral tshul khrims dang*/__/dmigs med snying rje don dam sems/__/rnam grol dam tshig sdom pa ste/__/sbyin sogs thabs kyi spyod pa yang*/__/de kho na las mi 'da' bar/__/rdo rje'i tshig gis rab bkral zhing*/__/grub pa'i slob dpon rnams kyis kyang*/__/dgongs pa gcig tu 'bab par gsungs/__/de slad bcing grol las 'das pa'i/__/gnas lugs 'di ni sus rtogs pa/__/dbang rnon gcig car rigs can te/__/skad cig gcig gis rdzogs sangs rgyas/__/rten dang brten par bcas pa yi/__/bral smin yon tan mtha' klas kyang*/__/gzhon nu ma yi srang bzhin du/__/e waM gnyis su med par bzhugs/__/rang bzhin lhan skyes chos sku ste/__/'gags med zung 'jug longs spyod rdzogs/__/sna tshogs gzugs can sprul pa'i gar/__/dbyer med bde chen ngo bo nyid/__/dag pa'i ye shes ma 'dres par/__/gzigs pas me long lta bu dang*/__/dngos kun gcig tu thugs chud phyir/__/mnyam pa nyid ces bya bar bshad/__/kun khyab 'gyur med bden pa yis/__/shes bya kun mkhyen so sor rtogs/__sgrib gnyis cha dang bcas pa'i rgyun/__/shin tu rnam dag chos dbyings so/__/des na sku dang ye shes kyi/__/yon tan bde chen ro myong brgyad/__/'du 'bral med par dbang byas pas/__/ji srid 'khor ba de srid du/__/rtag cing khyab dang lhun grub pa'i/__/don gnyis phrin las rgyun mi chad/__/de phyir skal bzang rnam dpyod can/__/tshe gcig byang chub thob 'dod kun/__/bshad pa gang de'i rjes zhugs te/__/grub pa'i rnam thar 'dzin par mdzod/__/rdo rje'i thol glu nges don grub pa las/__'phros don gyi rim pa rnam par phye ba'i tshoms te gsum pa'o/__/'di ni grub pa'i he ru kaH/__/rje btsun chos kyi blau gros kyis/__/byin brlabs 'og min gnyis pa'i zhing*/__/pu tra ko Ti zhes grags par/__/gtad med kun tu rgyu ba yi/__/rnal 'byor pad+ma dgyes pa'i sdes/__/mgon po gang gi zhal skyin la/__/snying nas dad pas gsol btab ste/__/lam dbang cho gas dge byas tshe/__/ji ltar shar ba'i rtogs pa las/__/mdo sngags thun mong khrid tshul gyi/__/'od gsal phyag rgya chen po'i lam/__/zab cing rgya che'i gzhung bzang kun/__/snying por dril te nye bar gdams/__/'on kyang so skye'i blau gros kyis/__/nongs pa gyur kun mthol bgyid cing*/__/dge bas nang gi de bzhin nyid/__/ye shes mig gis mthong ba las/__/srid mtshor byings pa'i 'gro ba kun/__/phyag rgya chen por reg gyur cig/__//